Polisie skiet kollega wat glo omkoopgeld vat(Argieffoto ter illustrasie) ŉ 45-jarige polisiebeampte is Dinsdagaand in ŉ oor-en-weer-skietery met lede van die polisie se nasionale teenkorrupsie-eenheid beseer nadat hy glo met ŉ onbekende bedrag omkoopgeld weggery het. Die voorval het in Highveldpark naby Witbank plaasgevind. Die betrokke polisiebeampte, wat aan die polisie se eenheid vir georganiseerde misdaad verbonde is, is intussen in hegtenis geneem en van korrupsie en poging tot moord aangekla. Brig. Selvy Mohlala, polisiewoordvoerder, sê die gebeure het tydens ŉ geheime operasie ontvou. Dié operasie is deur die teenkorrupsie-eenheid onderneem nadat die verdagte, wat as ŉ adjudantoffisier aangestel is, glo R500 000 by ŉ lid van die publiek (die klaer in die saak) geëis het – glo om ŉ bepaalde ooreenkoms by die steenkoolmyn in die Witbank-omgewing te beklink. Mohlala het nie verdere inligting oor die aard van dié ooreenkoms verskaf nie. Die verdagte het die klaer om 22:25 gebel en die geld is toe by ŉ huis afgelaai. Die verdagte het die geld by dié huis afgehaal en in ŉ wit Nissan NP300-bakkie weggery. Dis nie duidelik of daar wel R500 000 in sy besit was nie. Lede van die teenkorrupsie-eenheid wou verhoed dat die bakkie wegkom toe die verdagte glo skote op hulle afgevuur het. Dit het in ŉ oor-en-weer-skietery ontaard waarin die verdagte beseer is. “Hy is in hegtenis geneem en na ŉ hospitaal geneem waar hy tans onder polisiebewaking behandel word. Die polisie het ook beslag gelê op die onbekende bedrag geld wat op die toneel gevind is.” Die verdagte sal binnekort in die Emalahleni-landdroshof verskyn. Genl. Semakaleng Daphney Manamela, provinsiale polisiekommissaris in Mpumalanga, sê voorvalle waar polisiebeamptes hulself by misdadige aktiwiteite betrek, kan nie geduld word nie. “Interne ondersoeke moet ook volg,” het sy gesê.